section_heading: Počeci
paragraph_text: Tvrtka Hawker Aircraft osnovana je još 1920. godine kao H.G. Hawker Engineering, a 1933. promijenila je ime u Hawker Aircraft Limited. Iako je napravila više od trideset različitih tipova aviona, od kojih neke i u serijama od više tisuća primjeraka, trajno će ostati poznata po samo jednom - lovcu Hurricane. Hurricane je razvijen sredinom tridesetih godina 20. stoljeća, a slavu je stekao u Bitki za Veliku Britaniju. I prije nego što je 1937. godine započela njegova serijska proizvodnja, tadašnji glavni projektant tvrtke Hawker, Sydney Camm, započeo je s razvojem lovca koji će ga zamijeniti. Osnovna zadaća novog lovca trebala je biti borba protiv bombardera i eskortnih lovaca na srednjim i velikim visinama. Zbog toga je od samog početka određeno da novi lovac mora dobiti snažan (veliki) motor i jako topničko naoružanje. Prve idejne skice Camm je načinio još 1935. godine, a 1937., kad je postalo jasno da se nacistička Njemačka ponovno naoružava, započelo je i konkretnije projektiranje. Sve do siječnja 1938. novi je lovac razvijan kao privatni projekt tvrtke Hawker. Naime, tog je mjeseca tadašnje ministarstvo zrakoplovstva izdalo specifikaciju F.18/37 tražeći novi lovac jednosjed, koji će imati barem 20 posto veću brzinu i visinu djelovanja od Hurricanea. Da bi se to postiglo, avion je trebao dobiti snažan 24-cilindrični motor snage 2000 KS. Projektanti su na izbor imali dva motora - Rolls-Royce Vulture X i Napier Sabre H. Osim toga, specifikacija je tražila i naoružanje od dvanaest strojnica kalibra 7,7 mm. Sydney Camm se još u ožujku 1937., dok je radio na prvim planovima novog lovca, odlučio za motor Napier Sabre i za smještaj svih dvanaest strojnica u krila. Na zahtjev ministarstva zrakoplovstva, Camm je napravio još jedan projekt koji se od izvornog razlikovao samo po uporabi motora Rolls-Royce Vulture. Kako bi ih se razlikovalo avion s Napierovim motorom označen je kao Type N, a s Rolls-Roycevim kao Type R.